A4-0412/97

Ψήφισμα σχετικά με τη Λευκή Βίβλο της Επιτροπής»Στρατηγική για την αναζωογόνηση των σιδηροδρόμων της Κοινότητας» (COM(96)0421 - C4-0452/96) και με την ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με τις διευρωπαϊκές σιδηροδρομικές αρτηρίες μεταφοράς (COM(97)0242 - C4-0269/97)

Το Ευρωπαϊκό Κοινοβούλιο,

- έχοντας υπόψη τη Λευκή Βίβλο της Επιτροπής (COM(96)0421 - C4-0452/96),

- έχοντας υπόψη την ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών (COM(97)0242 - C4-0269/97),

- έχοντας υπόψη την Πράσινη Βίβλο της Επιτροπής για τις επιπτώσεις των μεταφορών στο περιβάλλον - μια κοινοτική στρατηγική για την «αειφόρο κινητικότητα» (COM(92)0046), την ανακοίνωση της Επιτροπής με τίτλο «Η μελλοντική ανάπτυξη της κοινής πολιτικής μεταφορών -μια περιεκτική κοινοτική στρατηγική για την «αειφόρο κινητικότητα» (COM(92)0494), τα ψηφίσματά του της 17ης Σεπτεμβρίου 1992 ((ΕΕ C 284 της 2.11.1992, σελ. 164 και σελ. 176)) και της 18ης Ιανουαρίου 1994 ((ΕΕ C 44 της 14.2.1994, σελ. 53)) επ' αυτού, καθώς και τα σχετικά ψηφίσματα του Συμβουλίου (Μεταφορών),

- έχοντας υπόψη το ψήφισμά του της 6ης Ιουνίου 1996 σχετικά με την ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με το πρόγραμμα δράσης της κοινής πολιτικής μεταφορών για τα έτη 1995-2000 ((ΕΕ C 181 της 24.6.1996, σελ. 21)),

- έχοντας υπόψη την έκθεση της Επιτροπής Μεταφορών και Τουρισμού και τη γνωμοδότηση της Επιτροπής Απασχόλησης και Κοινωνικών Υποθέσεων (A4- 0412/97),

A. εκτιμώντας ότι οι θέσεις, αποφάσεις, συμπεράσματα και προτάσεις της Λευκής Βίβλου της Επιτροπής σε σημαντικό βαθμό είναι συνεπείς και εναρμονισμένες προς την πάγια πολιτική της Ευρωπαϊκής Κοινότητος στο θέμα των σιδηρόδρομων, τα θεμέλια της οποίας τέθηκαν με την αριθ. 65/271/ΕΟΚ ((ΕΕ C 88 της 24.5.1965, σελ. 1500)) απόφαση του Συμβουλίου και τον κανονισμό (ΕΟΚ) αριθ. 1191/69 του Συμβουλίου ((ΕΕ L 156 της 28.6.1969, σελ. 1)),

B. εκτιμώντας ότι ο όγκος των εμπορευμάτων και ο αριθμός των επιβατών που μεταφέρονται σε όλη την Κοινότητα με το σιδηρόδρομο, στις περισσότερες αγορές, σταθερά βαίνει μειούμενος από έτος σε έτος, ενώ ταυτόχρονα αυξάνεται σημαντικά ο όγκος των εμπορευμάτων και ο αριθμός των επιβατών που διακινούνται οδικώς στο σύνολο του κοινοτικού χώρου,

Γ. εκτιμώντας ότι οι λόγοι της μείωσης της συμμετοχής του σιδηροδρόμου στην διακίνηση επιβατών και εμπορευμάτων τους οποίους απαριθμεί η Λευκή Βίβλος είναι βάσιμοι με την έννοια ότι οι αιτίες αυτές σωρευτικά, άλλες σε μεγαλύτερο και άλλες σε μικρότερο βαθμό, συμβάλλουν στην περιθωριοποίηση του τραίνου ως μεταφορικού μέσου,

Δ. εκτιμώντας ότι οι συγκεκριμένες ρυθμίσεις και μέτρα για την δημιουργία κοινοτικού ρυθμιστικού πλαισίου σε πέντε βασικούς τομείς, τα οποία εξαγγέλλει η Επιτροπή με σκοπό την διάσωση και ανάπτυξη των σιδηροδρόμων, είναι κατά βάση εύστοχα και επιδοκιμαστέα στην πλειοψηφία τους, αλλά ότι η ιδέα των συνδυασμένων μεταφορών λαμβάνεται ελάχιστα υπόψη, όπως συμβαίνει εξάλλου και σε ολόκληρη τη Λευκή Βίβλο, μολονότι οι εν λόγω μεταφορές θα μπορούσαν να συμβάλουν ουσιαστικώς στην αναζωογόνηση των σιδηροδρόμων,

Ε. εκτιμώντας ότι η απελευθέρωση στις σιδηροδρομικές μεταφορές θα πρέπει να πραγματοποιηθεί, όπως και για τις θαλάσσιες και εναέριες μεταφορές και τις τηλεπικοινωνίες, κατά στάδια, συγχρόνως με παράλληλη εφαρμογή των απαραίτητων συνοδευτικών μέτρων, αλλά τούτο δεν πρέπει να σημαίνει ότι ο τελικός στόχος της επέκτασης, δηλαδή των κανόνων της ελεύθερης αγοράς στις σιδηροδρομικές μεταφορές εμπορευμάτων και τις διεθνείς μεταφορές επιβατών διά σιδηροδρόμου, πρέπει να ανακοπεί άνευ λόγου[semigr ] ότι θα πρέπει να εξακριβώνεται μετά από κάθε στάδιο η επίπτωση των μέτρων αυτών στις εταιρείες,

ΣΤ. εκτιμώντας ότι ναι μεν το είδος, η φύση και η έκταση των υπηρεσιών κοινής ωφελείας είναι θέματα που αποφασίζει κυριαρχικά κάθε κράτος μέλος, εν τούτοις ο τρόπος και η διαδικασία με την οποία τα κράτη μέλη αμείβουν εκείνους που παρέχουν υπηρεσίες κοινής ωφελείας πρέπει να είναι διαφανείς και προσιτοί σε κοινοτικό έλεγχο εν όψει ιδίως των διατάξεων του άρθρου 85 και επ. της Συνθήκης ΕΚ,

Ζ. εκτιμώντας ότι εχέγγυα διαφανείας και ελέγχου παρέχει ο θεσμός των συμβάσεων δημοσίας υπηρεσίας και ως εκ τούτου πρέπει να γενικευθεί η χρήση συμβάσεων δημοσίας υπηρεσίας στις αστικές, προαστιακές και περιφερειακές σιδηροδρομικές επιχειρήσεις,

Η. εκτιμώντας ότι η ιδέα των ελευθέρων εμπορευματικών διαδρόμων είναι αμέσως πραγματοποιήσιμη υπό το σημερινό κοινοτικό καθεστώς των οδηγιών 91/440/ΕΟΚ ((ΕΕ L 237 της 24.8.1991, σελ. 25)), 95/18/ΕΚ ((ΕΕ L 143 της 27.6.1995, σελ. 70)) και 95/19/ΕΚ ((ΕΕ L 143 της 27.6.1995, σελ. 75)), και η υλοποίησή της θα συμβάλει στην αύξηση της διακίνησης αγαθών διά του σιδηροδρόμου και θα προετοιμάσει την ομαλή μετάβαση στην απελευθέρωση των σιδηροδρομικών μεταφορών[semigr ] ότι, στο πλαίσιο αυτό, η δημιουργία «ενιαίου κέντρου προσφοράς υπηρεσιών» αποτελεί κατάλληλο μέτρο για την προαγωγή της στενότερης συνεργασίας των σιδηροδρομικών επιχειρήσεων, εις τρόπον ώστε να βελτιωθεί η αποτελεσματικότητα και η ποιότητα της διασυνοριακής σιδηροδρομικής μεταφοράς εμπορευμάτων,

Θ. εκτιμώντας ότι μέχρις ότου επιτευχθεί συμφωνία στο θέμα του τρόπου υπολογισμού της δαπάνης χρήσεως της σιδηροδρομικής υποδομής και του καθορισμού του υποχρέου προς πληρωμή της, οι ελεύθεροι σιδηροδρομικοί διάδρομοι μπορεί να λειτουργήσουν επί τη βάσει συμφωνιών μεταξύ των συμμετεχόντων διαχειριστών υποδομών,

Ι. εκτιμώντας ότι η προσωρινή αυτή λύση επιβάλλει όλως ιδιαίτερη προσοχή στην επιλογή και στην προώθηση των πρώτων ελευθέρων διαδρόμων, προς αποφυγή δημιουργίας δύο κατηγοριών ελευθέρων διαδρόμων, της πρώτης όπου θα μετέχουν διαχειριστές υποδομών οι οποίοι δεν επιβαρύνουν τον χρήστη της υποδομής με την δαπάνη της υποδομής και της δεύτερης όπου θα μετέχουν διαχειριστές υποδομών οι οποίοι πράττουν το αντίθετο,

ΙΑ. εκτιμώντας ότι μία τέτοια εξέλιξη μπορεί να οδηγήσει σε συνθήκες διαστρέβλωσης του ελεύθερου ανταγωνισμού μεταξύ των σιδηροδρομικών επιχειρήσεων επί μονίμου βάσεως και να καταλήξει στην σιδηροδρομική διχοτόμηση του ευρωπαϊκού χώρου,

ΙΒ. εκτιμώντας ότι είναι απορίας άξιο ότι η Λευκή Βίβλος αποφεύγει και δεν λαμβάνει θέση ούτε προτείνει λύσεις σε σοβαρά προβλήματα απασχόλησης, νέων συνθηκών εργασίας, εκπαίδευσης και μετεκπαίδευσης προσωπικού που δημιουργεί η απελευθέρωση της πρόσβασης στα εθνικά δίκτυα καθώς και η λειτουργία νέων ιδιωτικών σιδηροδρομικών επιχειρήσεων σ'αυτά,

ΙΓ. εκτιμώντας ότι τα προβλήματα αυτά αναμένουν την επίλυσή τους κατά προτεραιότητα διότι συνέχονται άμεσα και με την ασφάλεια (safety) της σιδηροδρομικής μεταφοράς,

ΙΔ. εκτιμώντας ότι οι περικοπές προσωπικού που πραγματοποιούνται από ορισμένες δημόσιες σιδηροδρομικές επιχειρήσεις δεν εξυπηρετούν τη βελτίωση της οικονομικής τους κατάστασης και, κατά συνέπεια, η οικονομική ισορροπία επιτυγχάνεται, κατά κύριο λόγο, μέσω μιας σε βάθος αναδιοργάνωσης της επιχείρησης (όπως προβλέπουν οι ήδη εγκριθείσες οδηγίες), και της αύξησης της παραγωγικότητας,

ΙΕ. εκτιμώντας ότι η απελευθέρωση της πρόσβασης στις σιδηροδρομικές μεταφορές και ο συνεπαγόμενος ανταγωνισμός εκ μέρους νέων επιχειρήσεων δεν μπορεί παρά να έχει θετικές συνέπειες στην ανταγωνιστικότητα του τομέα,

1. θεωρεί ότι η Λευκή Βίβλος οικοδομείται επάνω σε σταθερά θεμέλια και αποτελεί την κατάλληλη βάση για μια πολιτική αειφόρου ανάπτυξης των ευρωπαϊκών σιδηροδρομικών μεταφορών, μέσω της σταδιακής απελευθέρωσης και της παράλληλης λήψης των απαραιτήτων συνοδευτικών μέτρων[semigr ]

2. υπογραμμίζει ότι μακροπρόθεσμα η αναβάθμιση των σιδηροδρόμων της Ευρωπαϊκής Ένωσης σε πρωτεύον μεταφορικό μέσο θα εξαρτηθεί από τους εξής παράγοντες:

- την ανάγκη να διασφαλισθεί η πλήρης ανάπτυξη της ενιαίας αγοράς

- την ανάπτυξη του εμπορίου μεταξύ της Ευρωπαϊκής Ένωσης και χωρών της Ανατολικής Ευρώπης και της Κεντρικής Ασίας και η συνακόλουθη αύξηση της διακίνησης αγαθών

- την ανάγκη προστασίας του φυσικού και πολιτιστικού περιβάλλοντος της ευρωπαϊκής ηπείρου και της ποιότητας ζωής των λαών της

- την αναδιοργάνωση, όπου χρειάζεται, του τομέα με σκοπό τη μεγαλύτερη ευελιξία στην πρόσβαση και τη χρήση των υποδομών καθώς και την αύξηση της ανταγωνιστικότητας έναντι των οδικών μεταφορών[semigr ]

3. προτείνει με έμφαση, για τους λόγους που αναφέρονται στην παράγραφο 2, να δοθεί σαφής προτεραιότητα, κατά τη χρηματοδότηση των διαφόρων υποδομών (TEN, Περιφερειακά Διαρθρωτικά Ταμεία, INTEREG, Ταμείο Συνοχής, PHARE, ETE), στις υποδομές των σιδηροδρομικών μεταφορών[semigr ]

Επέκταση της οικονομίας της ελεύθερης αγοράς

4. δηλώνει ότι, ενώ αποδέχεται την άποψη ότι, για την αναζωογόνηση των σιδηροδρόμων και την αύξηση της συμμετοχής τους στις εμπορευματικές μεταφορές και στις μεταφορές επιβατών, τελικός στόχος πρέπει να είναι, στην πράξη και σε στενή συνεργασία με όλα τα ενδιαφερόμενα μέρη, η επέκταση των κανόνων της ελεύθερης αγοράς στους σιδηροδρόμους, και συγκεκριμένα στις διεθνείς μεταφορές εμπορευμάτων, στις μεταφορές εμπορευμάτων στο εσωτερικό κράτους μέλους και στις διεθνείς μεταφορές επιβατών, εν τούτοις φρονεί ότι η απελευθέρωση αυτή θα πρέπει να έχει προοδευτικό χαρακτήρα αρχής γενομένης με την απελευθέρωση των διεθνών εμπορευματικών μεταφορών και εν συνεχεία των εγχώριων εμπορευματικών μεταφορών και τέλος των διεθνών μεταφορών επιβατών[semigr ]

5. θεωρεί ότι η σταδιακή απελευθέρωση της πρόσβασης στις υποδομές των σιδηροδρόμων πρέπει να συμβαδίζει με την εφαρμογή συνοδευτικών κοινωνικών μέτρων[semigr ]

6. καλεί ως εκ τούτου την Επιτροπή να προβεί σε απολογισμό της εφαρμογής της οδηγίας 91/440/ΕΟΚ στα κράτη μέλη και να υποβάλει προτάσεις για τροποποίηση της εν λόγω οδηγίας με στόχο μία σταδιακή απελευθέρωση[semigr ]

7. είναι της γνώμης ότι η Επιτροπή θα πρέπει να υποβάλει προτάσεις για τροποποίηση του άρθρου 10, παράγραφος 2 της οδηγίας 91/440/ΕΟΚ για να δοθεί στις σιδηροδρομικές επιχειρήσεις το δικαίωμα ελεύθερης πρόσβασης στις υποδομές των σιδηροδρόμων προς διενέργεια διεθνών μεταφορών εμπορευμάτων σε συνδυασμό με την παράλληλη εφαρμογή συνοδευτικών μέτρων όπως:

- ο καθορισμός των οικονομικών στοιχείων που θα λαμβάνονται υπόψη για τον υπολογισμό της δαπάνης σιδηροδρομικών υποδομών και η καθιέρωση της αρχής ότι ο χρήστης της υποδομής φέρει το βάρος, εν όλω ή εν μέρει, της δαπάνης αυτής

- ο υποχρεωτικός θεσμικός διαχωρισμός της διαχείρισης της σιδηροδρομικής υποδομής από την εκμετάλλευση των σιδηροδρομικών μεταφορών

- η επέκταση των ρυθμίσεων της οδηγίας 93/104/ΕΟΚ σχετικά με ορισμένες πλευρές της διευθέτησης του χρόνου εργασίας και η έγκριση άλλων διατάξεων περί περιορισμών σχετικά ((ΕΕ L 307 της 13.12.1993, σελ. 18)) όσον αφορά το βάρος των φορτίων και την ταχύτητα στις οδικές μεταφορές

- η έναρξη των πρώτων συγκεκριμένων δράσεων μέχρι τις αρχές του 1999 με στόχο την εξάλειψη των στρεβλώσεων του ανταγωνισμού εις βάρος των σιδηροδρομικών μεταφορών στον τομέα του ΦΠΑ επί των ναύλων και της εναρμόνισης του φόρου επί των καυσίμων[semigr ]

- πρακτικές λύσεις σε περιπτώσεις στρέβλωσης του ανταγωνισμού μεταξύ οδικών και σιδηροδρομικών μεταφορών, όπως καθορίζεται ήδη στην Πράσινη Βίβλο «Προς μία δίκαιη και αποτελεσματική επιβολή τιμών στις μεταφορές» (COM(95)0691)[semigr ]

8. είναι της γνώμης ότι, παράλληλα με τις προτάσεις για την επέκταση των κανόνων της ελεύθερης αγοράς στις μεταφορές εμπορευμάτων στο εσωτερικό κράτους μέλους και στις εθνικές και διεθνείς μεταφορές επιβατών, η Επιτροπή οφείλει να υποβάλει επίσης προτάσεις για τη λήψη και εφαρμογή συνοδευτικών μέτρων όπως:

- η ολοκλήρωση σε εθνικό και κοινοτικό επίπεδο των μέτρων κοινωνικής πολιτικής για τους εργαζομένους στους σιδηροδρόμους,

- η ολοκλήρωση της ρύθμισης θεμάτων που αφορούν αυτήν καθάυτήν τη σιδηροδρομική μεταφορά όπως λ.χ. η διαλειτουργικότητα των εθνικών δικτύων, η κατανομή των σιδηροδρομικών διαδρομών κ.λ.π.

- ο προσδιορισμός των όρων και προϋποθέσεων σύμφωνα με τις οποίες θα παρέχονται προς τις σιδηροδρομικές επιχειρήσεις εξαιρέσεις από την εφαρμογή των κανόνων ανταγωνισμού της Συνθήκης[semigr ]

- η διατήρηση της αρχής της δημόσιας υπηρεσίας, εξαιρώντας τις σιδηροδρομικές επιχειρήσεις από την εφαρμογή των κανόνων ανταγωνισμού,

- η καθιέρωση, στο πλαίσιο της αρχής της επικουρικότητας, της ίσης μεταχείρισης μεταξύ των διαφόρων μεταφορικών μέσων κυρίως σε ό,τι αφορά τους κανόνες σχετικά με την εφαρμογή του ΦΠΑ και τις διατάξεις στον τομέα των αφορολόγητων πωλήσεων[semigr ]

9. εκφράζει τη λύπη του για το γεγονός ότι ορισμένα κράτη μέλη δεν έχουν ακόμη εφαρμόσει πλήρως την οδηγία 91/440/ΕΟΚ και ότι, σε ορισμένες περιπτώσεις, εξακολουθούν να είναι αδικαιολόγητες οι καθυστερήσεις όσον αφορά την αναδιάρθρωση των κρατικών σιδηροδρομικών επιχειρήσεων[semigr ]

10. καλεί την Επιτροπή να υποβάλει το συντομότερο δυνατό χρονοδιάγραμμα για τη σταδιακή εφαρμογή της απελευθέρωσης, λαμβάνοντας ιδίως υπόψη τα αιτήματα των παραγράφων 7 και 8 και συνεκτιμώντας την ανάγκη αποτροπής της στρέβλωσης του ανταγωνισμού και διασφάλισης του γενικού στόχου ενός πετυχημένου μέλλοντος για τον τομέα των σιδηροδρόμων που θα βασίζεται στην επέκταση της ανοικτής πρόσβασης[semigr ]

11. καλεί την Επιτροπή, το Συμβούλιο και τα κράτη μέλη, να υλοποιήσουν όσο το δυνατόν ταχύτερα τα προγράμματα διευρωπαϊκών σιδηροδρομικών δικτύων που έχουν επιλεχθεί και έχουν προτεραιότητα[semigr ]

12. καλεί την Επιτροπή να συνεχίσει με ταχύ ρυθμό τις εργασίες της σχετικά με τον καταμερισμό των εξωτερικών δαπανών στους διάφορους τρόπους μεταφορών και να παρουσιάσει όσο το δυνατόν ταχύτερα συγκεκριμένες προτάσεις για μια πλέον αποτελεσματική και δίκαια τιμολόγηση στις μεταφορές[semigr ]

13. καλεί το Συμβούλιο και την Επιτροπή να καταβάλουν πάσα δυνατή προσπάθεια προς τα κράτη μέλη για να ενσωματώσουν στο εθνικό τους δίκαιο το ταχύτερο δυνατό τις οδηγίες 95/18/ΕΚ για τις άδειες σε σιδηροδρομικές επιχειρήσεις και 95/19/ΕΚ για την παροχή δικαιώματος χρήσης της σιδηροδρομικής υποδομής, καθώς και - εφόσον είναι ακόμη αναγκαίο - την οδηγία 91/440/ΕΟΚ σχετικά με την ανάπτυξη των σιδηροδρόμων στην Κοινότητα[semigr ]

Οικονομικά

14. καλεί την Επιτροπή να προχωρήσει το ταχύτερο δυνατό στην διαμόρφωση κατευθυντηρίων γραμμών και την θέσπιση ειδικών κανόνων που θα διέπουν την έγκριση προγραμμάτων εξυγίανσης και αναδιάρθρωσης επί τη βάσει εμπορικών κριτηρίων των εθνικών σιδηροδρομικών επιχειρήσεων καθώς και των συναφών προς τα προγράμματα αυτά κρατικών ενισχύσεων[semigr ]

15. είναι της γνώμης ότι, στο πλαίσιο εγκεκριμένων από την Επιτροπή προγραμμάτων εξυγίανσης και αναδιάρθρωσης εθνικών σιδηροδρομικών επιχειρήσεων, τα κράτη μέλη πρέπει να απαλλάξουν τις επιχειρήσεις αυτές από τα μέχρι σήμερα συσσωρευθέντα χρέη, συμπεριλαμβανομένων των χρεών που έχουν σωρευθεί από την έναρξη της ισχύος της οδηγίας 91/440/ΕΟΚ[semigr ] καλεί την Επιτροπή να υποβάλει έκθεση στο Ευρωπαϊκό Κοινοβούλιο για την εξέλιξη αυτής της κατάστασης[semigr ]

Υπηρεσίες κοινής ωφελείας

16. θεωρεί ότι:

- η πρακτική των κρατών μελών να επιβάλλουν με μονομερείς πράξεις στις κρατικές ή ιδιωτικές αστικές, προαστειακές και περιφερειακές σιδηροδρομικές επιχειρήσεις την υποχρέωση παροχής υπηρεσιών κοινής ωφελείας έναντι ασαφών ή αφανών ανταλλαγμάτων του κράτους προς αυτές έρχεται συχνά σε αντίθεση προς τις διατάξεις του κανονισμού (ΕΟΚ) 1191/69 όπως τροποποιήθηκε με τον κανονισμό (ΕΟΚ) 1893/91, οι οποίες ορίζουν με λεπτομέρεια τους όρους και τις προϋποθέσεις για την παροχή υπηρεσιών κοινής ωφελείας καθώς και τον τρόπο υπολογισμού του ποσού της αντισταθμιστικής καταβολής προς τις επιχειρήσεις,

- το σύστημα της αντισταθμιστικής καταβολής, αυτό καθ'αυτό, δεν παρέχει δυνατότητα ευχερούς και σε βάθος ελέγχου από τις αρμόδιες ελεγκτικές υπηρεσίες[semigr ]

17. υποστηρίζει την άποψη ότι οι κυβερνήσεις θα πρέπει να θεωρούνται ως καταναλωτές των υπηρεσιών κρατικών μεταφορών που είναι επιθυμητοί από κοινωνική άποψη αλλά όχι βιώσιμοι από εμπορική[semigr ]

18. καλεί, επομένως, την Επιτροπή να υποβάλλει προτάσεις για τη γενίκευση της χρήσεως του θεσμού των συμβάσεων δημοσίας υπηρεσίας, που προβλέπεται στον κανονισμό (ΕΟΚ) 1191/69 , όπως ισχύει, στις αστικές, προαστειακές και περιφερειακές σιδηροδρομικές επιχειρήσεις[semigr ]

19. χαιρετίζει την πρόθεση της Επιτροπής να εξετάσει τα τεχνικά μέτρα που είναι απαραίτητα για τη βελτίωση της πρόσβασης των ατόμων με ειδικές ανάγκες και των ηλικιωμένων και την καλεί να επεξεργασθεί, από κοινού με την Κοινοπραξία των Ευρωπαϊκών Σιδηροδρόμων, τέτοια μέτρα, τα οποία θα προβλέπουν μεταξύ άλλων:

- δυνατότητα πρόσβασης για ανάπηρα άτομα, υπηρεσίες κατάλληλες για οικογένειες και παιδιά, δυνατότητα άνετης συμμεταφοράς ποδηλάτων και αποσκευών,

- εξασφάλιση συντονισμένων μεταφορών με καλές ανταποκρίσεις.

Τα εν λόγω ευρωπαϊκά πρότυπα θα έπρεπε ενδεχομένως να συνδυάζονται με μέτρα στήριξης εκ μέρους της ΕΕ[semigr ]

Κοινωνική Πολιτική

20. λυπάται διότι η Λευκή Βίβλος περιέχει λίγες προτάσεις για την αντιμετώπιση προβλημάτων απασχόλησης, συνθηκών εργασίας, εκπαίδευσης και μετεκπαίδευσης κτλ. που θα προκύψουν για τους εργαζομένους στους σιδηροδρόμους από την ολοκλήρωση της ελεύθερης πρόσβασης στην σιδηροδρομική υποδομή[semigr ]

21. καλεί, επομένως, την Επιτροπή να υποβάλει, το ταχύτερο δυνατό, προτάσεις:

- για τις προϋποθέσεις και την διαδικασία αναγνώρισης σε κοινοτικό επίπεδο πτυχίων και διπλωμάτων του προσωπικού των σιδηροδρόμων,

- για την μετεκπαίδευση του πλεονάζοντος προσωπικού των σιδηροδρόμων με στόχο την πρόσληψή του σε θέσεις εργασίας που προσφέρουν οι νέες σιδηροδρομικές επιχειρήσεις,

- για την εναρμόνιση, σε κοινοτικό επίπεδο, των συνθηκών εργασίας των απασχολουμένων στις σιδηροδρομικές επιχειρήσεις,

- για τα απαιτούμενα τυπικά και ουσιαστικά προσόντα και τα απαιτούμενα εχέγγυα αρτίας εκπαίδευσης και γνώσης των προσλαμβανομένων από τις νέες σιδηροδρομικές επιχειρήσεις[semigr ]

22. καλεί επίσης την Επιτροπή να εισηγηθεί τις αναγκαίες διαρθρωτικές αλλαγές στην λειτουργία του Ευρωπαϊκού Κοινωνικού Ταμείου για να μπορέσει αυτό να ανταποκριθεί στα προβλήματα ανεργίας και πρόωρης συνταξιοδότησης προσωπικού των σιδηροδρόμων που προκαλεί σε αρκετά κράτη μέλη η αναδιάρθρωση των σιδηροδρομικών μεταφορών[semigr ]

23. υπογραμμίζει το γεγονός ότι οι σιδηροδρομικές μεταφορές διαδραματίζουν κεντρικό ρόλο όσον αφορά το δικαίωμα καθημερινής κινητικότητας των πολιτών που δεν μπορούν να συντηρήσουν αυτοκίνητο[semigr ]

Ενοποίηση των εθνικών συστημάτων

24. αποδέχεται την άποψη της Επιτροπής ότι μείζων ανασταλτική αιτία της ανάπτυξης των σιδηροδρομικών μεταφορών αποτέλεσε και αποτελεί ο κατακερματισμός των ευρωπαϊκών σιδηροδρόμων σε εθνικά δίκτυα και η συνακόλουθη διαφοροποίηση των τεχνικών προδιαγραφών και συστημάτων καθώς και των όρων εκμετάλλευσης, ιδίως όσον αφορά την σιδηροδρομική υποδομή[semigr ]

25. θεωρεί ότι τα πλείστα των μέτρων τα οποία προτείνει η Επιτροπή με στόχο την ενοποίηση των εθνικών συστημάτων είναι ορθά και πραγματοποιήσιμα και δεν παραβιάζουν τις αρχές της επικουρικότητος και προσθετικότητος[semigr ]

26. καλεί την Επιτροπή να υποβάλει τις σχετικές προτάσεις για τα μέτρα αυτά το ταχύτερο δυνατό[semigr ] με τον τρόπο αυτό, θα εξασφαλιστεί ότι οι προτάσεις για διαλειτουργικότητα υψηλής ταχύτητας δεν θα έχουν ως αποτέλεσμα απαγορευτικά ακριβές τιμές και ότι θα προσφέρουν μία γενική βάση για ανταγωνιστική προμήθεια εμπορευμάτων και απαιτούμενων υπηρεσιών[semigr ]

Ελεύθεροι σιδηροδρομικοί διάδρομοι εμπορευμάτων

27. επικροτεί την ιδέα της δημιουργίας ελευθέρων εμπορευματικών σιδηροδρομικών διαδρόμων όπως την προτείνει η Επιτροπή[semigr ]

28. είναι της γνώμης ότι ελεύθεροι διάδρομοι μπορεί να τεθούν σε λειτουργία έστω και αν ακόμη δεν υπάρχει συμφωνία στο ζήτημα των κριτηρίων επί τη βάσει των οποίων θα υπολογίζεται κατά ενιαίο τρόπο η δαπάνη της σιδηροδρομικής υποδομής καθώς και στο ποιός θα φέρει το βάρος αυτής[semigr ] προς το σκοπό αυτό, οι ελεύθεροι διάδρομοι θα δώσουν την ευκαιρία για την καθιέρωση πειραματικών συστημάτων επιβάρυνσης που θα συνδράμουν στην ανάπτυξη κοινοτικής προσέγγισης στην επιβάρυνση των υποδομών[semigr ]

29. εκφράζει την άποψη ότι οι δυνατότητες των συνδυασμένων μεταφορών πρέπει να ληφθούν υπόψη κατά τη δημιουργία διαδρομών ταχείας μεταφοράς εμπορευμάτων και επιπλέον κατά την ανανέωση των σιδηροδρόμων, διότι μπορούν να συμβάλουν ουσιαστικώς στην αναζωογόνηση των σιδηροδρόμων[semigr ]

30. εφιστά, εν τούτοις, την προσοχή της Επιτροπής και των κρατών μελών ότι, λόγω της άνω διαφωνίας, απαιτείται ιδιαίτερη επιμέλεια στην επιλογή και προώθηση των πρώτων ελευθέρων διαδρόμων ώστε να αποκλεισθεί το ενδεχόμενο σιδηροδρομικής διχοτόμησης της Ευρωπαϊκής Ένωσης[semigr ] επισημαίνει ότι η δρομολόγηση του σχεδίου ελευθέρων διαδρόμων θα πρέπει να ανταποκρίνεται σε ρεαλιστικά κριτήρια, ενθαρρύνοντας την καινοτομία εκ μέρους των φορέων διαχείρισης των υποδομών αποφεύγοντας την επιβολή ενός ενιαίου προτύπου ελευθέρων διαδρόμων[semigr ]

31. καλεί, επομένως, την Επιτροπή, ως θέμα πρώτης προτεραιότητας, να καταβάλει κάθε δυνατή προσπάθεια ώστε:

- όλοι οι διαχειριστές υποδομών των κρατών μελών να ανοίξουν, με ταχύ και αποτελεσματικό τρόπο, στις εταιρείες που διαχειρίζονται τους ελεύθερους εμπορευματικούς διαδρόμους (freeway), τα δίκτυα υποδομών, κυρίως από και προς τους λιμένες[semigr ]

- να δημιουργηθούν μελλοντικώς διασυνδέσεις μεταξύ των διάφορων σιδηροδρομικών αρτηριών (freeway) ώστε να τεθούν οι βάσεις για τη δημιουργία ενός δικτύου[semigr ]

- στις μεταφορές εμπορευμάτων πρέπει να επιτρέπεται η πρόσβαση σε οποιοδήποτε διαχειριστή με οποιοδήποτε προορισμό στην οδική αρτηρία (freeway) και όχι μόνο σε εκείνους που επιθυμούν να ασκούν δραστηριότητα μεταξύ των δύο πλέον απομακρυσμένων σημείων[semigr ]

- στις διαπραγματεύσεις με την Ελβετία να ληφθούν υπόψη οι προτάσεις της Λευκής Βίβλου ώστε να εξασφαλισθεί δίκαιο σύστημα επιβολής τιμών για τις διεθνείς σιδηροδρομικές μεταφορές και ιδιαίτερα για το «Ενιαίο Κέντρο Προσφοράς Υπηρεσιών» (one stop shops)[semigr ]

- οι διερχόμενες από τις Άλπεις μεταφορές να πραγματοποιούνται μέσω των σιδηροδρομικών δικτύων και οι συνεχώς αυξανόμενες εμπορευματικές μεταφορές μεταξύ Ανατολής και Δύσης να ενσωματωθούν πλήρως στο σχέδιο ελευθέρων διαδρόμων εμπορευμάτων (freeway)[semigr ]

32. καλεί επίσης την Επιτροπή να επεξεργασθεί και να προτείνει ορισμένες αρχές οι οποίες θα προσδιορίζουν το πλαίσιο εφαρμογής και λειτουργίας των συνεργατικών συμφωνιών (co-operative agreements) για τη σύσταση των ελευθέρων σιδηροδρομικών διαδρόμων που θα καταρτίζονται μεταξύ των διαχειριστών σιδηροδρομικής υποδομής των κρατών μελών[semigr ]

33. υπενθυμίζει ότι οι προαναφερθείσες συνεταιριστικές συμφωνίες μεταξύ σιδηροδρομικών επιχειρήσεων δεν πρέπει να περιέχουν διατάξεις για κοινά αποθεματικά (revenue pooling) και για κατανομή μεταφορών (sharing of train operations), διότι άλλως οι συμφωνίες αυτές θα εμπέσουν στην απαγόρευση του άρθρου 85 της Συνθήκης ΕΚ[semigr ]

34. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την Οικονομική και Κοινωνική Επιτροπή, την Επιτροπή των Περιφερειών, καθώς και στις κυβερνήσεις και τα κοινοβούλια των κρατών μελών.